               COMISIA EUROPEANĂ
            Bruxelles, 2.7.2018
            COM(2018) 503 final
            2018/0267(NLE)
            Propunere de
            DECIZIE A CONSILIULUI
            privind încheierea Protocolului privind punerea în aplicare a Acordului de parteneriat în domeniul pescuitului dintre Republica Côte d'Ivoire și Comunitatea Europeană (2018-2024)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Acordul de parteneriat în domeniul pescuitului între Republica Côte d’Ivoire și Comunitatea Europeană a intrat în vigoare la 18 aprilie 2008. Ultimul protocol la acord a intrat în vigoare la 1 iulie 2013 și a expirat la 30 iunie 2018.

                  Pe baza directivelor de negociere pertinente
                     1
                  , Comisia a purtat negocieri cu guvernul Republicii Côte d’Ivoire, în scopul încheierii unui nou protocol la Acordul de parteneriat în domeniul pescuitului dintre Uniunea Europeană și Republica Côte d’Ivoire
                     2
                  . După încheierea acestor negocieri, a fost parafat un nou protocol, la 16 martie 2018. Protocolul acoperă o perioadă de șase ani de la data aplicării sale provizorii, și anume de la data la care a fost semnat, așa cum se prevede la articolul 13.

               •Coerența cu dispozițiile existente în domeniul de politică

                  Obiectivul principal al noului protocol este să ofere posibilități de pescuit navelor Uniunii în apele Republicii Côte d’Ivoire, ținând cont de cele mai bune avize științifice disponibile și respectând recomandările Comisiei Internaționale pentru Conservarea Tonului din Oceanul Atlantic (ICCAT). Acest nou protocol ține cont de rezultatele unei evaluări a protocolului anterior (2013-2018) și ale unei evaluări prospective privind necesitatea încheierii unui nou protocol. Ambele evaluări au fost realizate de experți externi. Protocolul va permite, de asemenea, Uniunii Europene și Republicii Côte d’Ivoire să colaboreze mai strâns în vederea promovării unei exploatări responsabile a resurselor piscicole din apele Republicii Côte d’Ivoire și a sprijinirii eforturilor Republicii Côte d’Ivoire de a-și dezvolta economia albastră, în interesul ambelor părți.

                  Protocolul prevede posibilități de pescuit pentru următoarele categorii:

                  –
                        28 de nave de pescuit ton frigorifice cu plasă-pungă;

                  –
                        8 nave cu paragate plutitoare.

               •Coerența cu alte politici ale Uniunii

                  Negocierea unui nou protocol la Acordul de parteneriat în domeniul pescuitului încheiat cu Republica Côte d’Ivoire face parte din acțiunea externă a Uniunii față de țările ACP și ține seama în special de obiectivele Uniunii în ceea ce privește respectarea principiilor democratice și a drepturilor omului.

               2.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               În 2017, Comisia a efectuat o evaluare ex post a actualului protocol la Acordul de parteneriat în domeniul pescuitului dintre Uniunea Europeană și Côte d’Ivoire, precum și o evaluare ex ante a unei eventuale reînnoiri a protocolului. Concluziile evaluării sunt prezentate într-un document de lucru separat
                  3
               .

               Evaluarea a concluzionat că sectorul pescuitului de ton din Uniune are un puternic interes de a-și desfășura activitatea în Côte d’Ivoire și că reînnoirea protocolului ar contribui la consolidarea capacităților de monitorizare, de control și de supraveghere și la îmbunătățirea guvernanței activităților de pescuit din regiune. Importanța portului Abidjan, care este unul dintre principalele porturi de debarcare și locuri de prelucrare din Africa de Vest, contribuie la relevanța noului protocol preconizat, atât pentru sectorul pescuitului de ton din Uniune, cât și pentru țara parteneră.

               •Consultarea părților interesate

                  În cadrul evaluării au fost consultate statele membre, reprezentanți ai sectorului, organizații internaționale ale societății civile, precum și administrația pescuitului și societatea civilă din Côte d’Ivoire. Au avut loc consultări și în cadrul Consiliului consultativ pentru pescuitul în ape îndepărtate.

               3.IMPLICAȚII BUGETARE

               Contribuția financiară anuală este de 682 000 EUR și se bazează pe:

               a) un tonaj de referință de 5 500 de tone, pentru care a fost stabilită o sumă anuală pentru acces de 330 000 EUR pentru primii doi ani de aplicare a protocolului și de 275 000 EUR pentru anii următori (de la al treilea la al șaselea);

               b) un sprijin pentru dezvoltarea politicii sectoriale a pescuitului din Republica Côte d’Ivoire în valoare de 352 000 EUR pe an pentru primii doi ani de aplicare a protocolului și de 407 000 EUR pentru anii următori (de la al treilea la al șaselea). Acest sprijin răspunde obiectivelor politicii naționale în materie de gestionare sustenabilă a resurselor piscicole continentale și maritime ale Republicii Côte d’Ivoire.

               2018/0267 (NLE)

               Propunere de

               DECIZIE A CONSILIULUI

               privind încheierea Protocolului privind punerea în aplicare a Acordului de parteneriat în domeniul pescuitului dintre Republica Côte d'Ivoire și Comunitatea Europeană (2018-2024)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2) coroborat cu articolul 218 alineatul (6) litera (a) punctul (v) și articolul 218 alineatul (7),

               având în vedere propunerea Comisiei Europene,

               având în vedere aprobarea Parlamentului European
                  4
               ,

               întrucât:

               (1)La 17 martie 2008, Consiliul a adoptat Regulamentul (CE) nr. 242/2008
                  5
                privind încheierea Acordului de parteneriat în domeniul pescuitului între Uniunea Europeană și Republica Côte d’Ivoire (denumit în continuare „acordul”)
                  6
               , acord care ulterior a fost reînnoit tacit și este încă în vigoare.

               (2)Ultimul protocol la acord a expirat la 30 iunie 2018.

               (3)Comisia a negociat, în numele Uniunii Europene, un nou protocol privind punerea în aplicare a acordului (denumit în continuare „protocolul”). După încheierea negocierilor, la 16 martie 2018, a fost parafat un proiect de protocol.

               (4)În conformitate cu Decizia 2018/.../UE a Consiliului
                  7
               , protocolul a fost semnat la data de [se introduce data semnării].

               (5)Protocolul se aplică cu titlu provizoriu de la data semnării.

               (6)Obiectivul protocolului este de a permite Uniunii Europene și Republicii Côte d’Ivoire să colaboreze mai strâns în vederea promovării unei politici sustenabile în domeniul pescuitului, a unei exploatări responsabile a resurselor piscicole din apele Republicii Côte d’Ivoire și a eforturilor Republicii Côte d’Ivoire de a dezvolta o economie albastră.

               (7)Protocolul ar trebui să fie aprobat în numele Uniunii.

               (8)Articolul 9 din acord instituie o comisie mixtă însărcinată cu monitorizarea aplicării acordului. În plus, în conformitate cu articolul 5 alineatul (4) și cu articolele 6 și 7 din protocol, comisia mixtă poate aproba anumite modificări ale protocolului. Pentru a facilita aprobarea modificărilor respective, Comisia ar trebui să fie împuternicită să le aprobe, sub rezerva îndeplinirii unor condiții specifice, conform unei proceduri simplificate,

               ADOPTĂ PREZENTA DECIZIE:

               Articolul 1

               Protocolul privind punerea în aplicare a Acordului de parteneriat în domeniul pescuitului dintre Comunitatea Europeană și Republica Côte d’Ivoire (2018-2024) se aprobă în numele Uniunii.

               Textul protocolului este anexat la prezenta decizie sub forma anexei I.

               Articolul 2

               Secretariatul general al Consiliului elaborează instrumentele prin care se acordă persoanei sau persoanelor indicate de negociatorul protocolului puteri depline pentru semnarea protocolului în numele Uniunii, sub rezerva încheierii acestuia.

               Articolul 3

               În conformitate cu dispozițiile și condițiile stabilite în anexa II la prezenta decizie, Comisia este împuternicită să aprobe, în numele Uniunii, modificările aduse protocolului adoptate de comisia mixtă instituită în temeiul articolului 9 din acord.

               Articolul 4

               Prezenta decizie intră în vigoare în ziua următoare datei publicării în Jurnalul Oficial al Uniunii Europene.

               Articolul 5

               Prezenta decizie se adresează statelor membre.

               Adoptată la Bruxelles,

                     Pentru Consiliu

                     Președintele

                     (1)

                        Adoptate la 15 februarie 2018, în cadrul celei de-a 3595-a reuniuni a Consiliului Educație, Tineret, Cultură și Sport.

                     (2)

                        JO L 170, 22.6.2013, p. 2.

                     (3)

                        SWD (2017) 446 final, 12.12.2017.

                     (4)

                        JO L 75, 18.3.2008.

                     (5)

                        JO L 48, 22.2.2008.

    ---documentbreak---

               COMISIA EUROPEANĂ
            Bruxelles,2.7.2018
            COM(2018) 503 final
            ANEXE
            la
            propunerea de Decizie a Consiliului
            privind încheierea Protocolului privind punerea în aplicare a Acordului de parteneriat în domeniul pescuitului dintre Republica Côte d'Ivoire și Comunitatea Europeană (2018-2024)

               ANEXA II

               PROTOCOL PRIVIND PUNEREA ÎN APLICARE A ACORDULUI DE PARTENERIAT ÎN DOMENIUL PESCUITULUI DINTRE UNIUNEA EUROPEANĂ ȘI REPUBLICA CÔTE D’IVOIRE

               (2018-2024)

               Articolul 1

               Perioada de aplicare și posibilitățile de pescuit

               1.Începând de la data aplicării provizorii, pentru o perioadă de șase (06) ani, posibilitățile de pescuit acordate în temeiul articolului 5 din acord sunt stabilite după cum urmează:

               –nave de pescuit ton frigorifice cu plasă-pungă: 28 de nave.

               –nave cu paragate plutitoare: 8 nave.

               Aceste posibilități de pescuit vizează pescuitul de specii mari migratoare (speciile enumerate în anexa 1 la Convenția Națiunilor Unite din 1982), cu excepția speciilor protejate sau interzise în cadrul Comisiei Internaționale pentru Conservarea Tonului din Oceanul Atlantic (ICCAT) sau al altor convenții internaționale.

               2.Alineatul (1) se aplică sub rezerva dispozițiilor articolelor 5 și 6 din prezentul protocol.

               3.Navele care arborează pavilionul unui stat membru al Uniunii Europene (denumite în continuare „nave ale Uniunii Europene”) pot desfășura activități de pescuit în zona de pescuit a Republicii Côte d’Ivoire numai dacă dețin o licență de pescuit în zona respectivă în temeiul prezentului protocol.

               Articolul 2

               Transparență

               Côte d’Ivoire se angajează să schimbe informații cu privire la orice acord prin care autorizează accesul altor nave străine în zona sa de pescuit, în special cu privire la numărul de autorizații emise și la capturile efectuate, în conformitate cu articolul 11 din prezentul protocol.

               În plus, Côte d’Ivoire oferă informații cu privire la efortul de pescuit al navelor ivoriene de pescuit ton care dețin o licență de pescuit industrial.

               Articolul 3

               Contribuția financiară – modalități de plată

               1.Contribuția financiară menționată la articolul 7 din Acordul de parteneriat în domeniul pescuitului este de 682 000 EUR pe an, adică o sumă totală de 4 092 000 EUR pentru perioada menționată la articolul 1.

               2.Contribuția financiară include:

               (a)o sumă anuală pentru accesul la zona de pescuit a Republicii Côte d’Ivoire de 330 000 EUR pentru primii doi ani de aplicare a protocolului și de 275 000 EUR pentru anii următori, corespunzând unui tonaj de referință de 5 500 de tone pe an, și

               (b)o sumă specifică anuală de 352 000 EUR pentru primii doi ani de aplicare a protocolului și de 407 000 EUR pentru anii următori, destinată să sprijine punerea în aplicare a politicii sectoriale în domeniul pescuitului din Côte d’Ivoire.

               3.În plus, armatorii plătesc o contribuție financiară anuală estimată la 330 400 EUR pentru accesul la zona de pescuit a Republicii Côte d’Ivoire, în conformitate cu modalitățile prevăzute în capitolul II din anexă.

               4.Alineatul (2) se aplică sub rezerva dispozițiilor articolelor 4, 5, 6 și 9 din prezentul protocol și ale articolelor 12 și 13 din Acordul de parteneriat în domeniul pescuitului.

               5.În cazul în care cantitatea totală a capturilor realizate de către navele europene în zona de pescuit a Republicii Côte d’Ivoire depășește tonajul de referință, suma contribuției financiare anuale va fi majorată cu 60 EUR pentru fiecare tonă suplimentară capturată în primii doi ani de aplicare a protocolului și cu 70 EUR în anii următori. Cu toate acestea, suma anuală totală plătită de către Uniunea Europeană nu poate depăși dublul sumei prevăzute la articolul 3 alineatul (2) litera (a). Atunci când cantitățile capturate de navele europene depășesc cantitățile corespunzătoare dublului sumei totale anuale, suma datorată pentru cantitatea care depășește această limită se plătește în cursul anului următor.

               6.Plata contribuției financiare prevăzute la alineatul (1) se efectuează, pentru primul an, în termen de maximum nouăzeci de zile de la data aplicării provizorii a protocolului, iar pentru anii următori, cel târziu la data aniversară a protocolului.

               7.Destinația contribuției financiare menționate la alineatul (2) litera (a) ține de competența exclusivă a autorităților ivoriene.

               8.Contribuția financiară menționată la alineatul (2) litera (a) se plătește Trezoreriei publice din Côte d’Ivoire.

               Contribuția financiară menționată la alineatul (2) litera (b) se plătește într-un cont special pentru punerea în aplicare a sprijinului sectorial, deschis la banca Trezoreriei publice din Côte d’Ivoire.

               (a)Coordonatele conturilor sus-menționate se comunică anual Uniunii Europene de către autoritățile ivoriene.

               (b)Fiecare dintre aceste contribuții financiare se include în bugetul de stat și este supusă normelor și procedurilor de gestionare a finanțelor publice ivoriene.

               Articolul 4

               Sprijinul sectorial

               1.Sprijinul sectorial, în temeiul prezentului protocol, contribuie la punerea în aplicare a Planului strategic pentru dezvoltarea creșterii animalelor, a pescuitului și a acvaculturii (PSDEPA) din Côte d’Ivoire. Acesta vizează gestionarea sustenabilă a resurselor piscicole continentale și maritime, în special prin:

               –îmbunătățirea monitorizării, a controlului și a supravegherii activităților de pescuit;

               –îmbunătățirea cunoștințelor științifice privind resursele piscicole;

               –îmbunătățirea statisticilor în domeniul pescuitului;

               –sprijinul pentru pescuitul artizanal;

               –întărirea cooperării internaționale;

               –sprijinul pentru economia albastră și dezvoltarea acvaculturii.

               2.În cel mult trei luni de la data la care începe aplicarea provizorie a prezentului protocol, Uniunea Europeană și Republica Côte d’Ivoire convin, în cadrul comisiei mixte prevăzute la articolul 9 din acord, cu privire la un program sectorial multianual și la normele de aplicare a acestuia, în special:

               (a)orientările anuale și multianuale privind utilizarea contribuției financiare prevăzute la articolul 3 alineatul (2) litera (b);

               (b)obiectivele care trebuie atinse și acțiunile care trebuie desfășurate pe o bază anuală și multianuală în vederea promovării pescuitului sustenabil și responsabil, ținând seama de prioritățile exprimate de Republica Côte d’Ivoire în cadrul politicii sale naționale în domeniul pescuitului și al acvaculturii;

               (c)criteriile și procedurile care trebuie aplicate pentru a permite evaluarea anuală a rezultatelor obținute.

               3.Orice modificare propusă a programului sectorial multianual sau anual sau a utilizării sumelor specifice pentru inițiativele care urmează a fi desfășurate trebuie să facă obiectul unei notificări prealabile transmise Comisiei Europene și să fie aprobată de cele două părți în cadrul comisiei mixte, dacă este cazul prin intermediul unui schimb de scrisori.

               4.Cele două părți evaluează în fiecare an, în cadrul comisiei mixte, rezultatele implementării programului sectorial multianual. În cazul în care această evaluare arată că realizarea obiectivelor vizate de contribuția financiară menționată la articolul 3 alineatul (2) litera (b) nu este conformă cu programarea sau dacă execuția contribuției financiare este considerată insuficientă de către comisia mixtă, această contribuție poate fi revizuită sau suspendată.

               Plata contribuției financiare se reia după consultarea și acordul celor două părți, atunci când rezultatele punerii în aplicare a sprijinului sectorial sunt conforme cu programarea adoptată de comisia mixtă.

               Cele două părți continuă să monitorizeze sprijinul sectorial până la utilizarea completă a contribuției financiare specifice prevăzute la articolul 3 alineatul (2) litera (b), inclusiv, dacă este necesar, după expirarea prezentului protocol.

               Totuși, cu excepția cazurilor de forță majoră, plata acestei contribuții financiare specifice nu poate fi efectuată după o perioadă mai mare de șase luni de la expirarea prezentului protocol.

               Articolul 5

               Cooperare științifică și tehnică pentru un pescuit responsabil

               1.Cele două părți se angajează să promoveze un pescuit responsabil în apele Republicii Côte d’Ivoire, pe baza principiului nediscriminării aplicat tuturor flotelor prezente în apele respective.

               2.Pe întreaga durată de aplicare a prezentului protocol, Uniunea Europeană și autoritățile ivoriene vor coopera pentru a monitoriza evoluția capturilor, a efortului de pescuit și a stării resurselor piscicole din zona de pescuit ivoriană.

               3.Cele două părți se angajează să promoveze, la nivelul subregiunii, cooperarea în ceea ce privește pescuitul responsabil, în special în cadrul Comisiei Internaționale pentru Conservarea Tonului din Oceanul Atlantic (ICCAT) și al oricărei alte organizații subregionale sau internaționale competente. Cele două părți se angajează să respecte în totalitate recomandările ICCAT.

               4.În conformitate cu articolul 4 din acord, pe baza recomandărilor și a rezoluțiilor adoptate în cadrul ICCAT și ținând seama de cele mai bune avize științifice disponibile, părțile se consultă în cadrul comisiei mixte pentru a adopta, dacă este cazul în urma unei reuniuni științifice, măsuri care să vizeze gestionarea sustenabilă a resurselor piscicole care afectează activitățile navelor europene.

               5.Cele două părți colaborează pentru a consolida mecanismele de control, de inspecție și de combatere a pescuitului ilegal, nedeclarat și nereglementat în Republica Côte d’Ivoire.

               Articolul 6

               Revizuirea de comun acord a posibilităților de pescuit și a măsurilor tehnice

               1.Posibilitățile de pescuit menționate la articolul 1 pot fi majorate de comun acord în urma consultărilor prevăzute la articolul 5 alineatul (4), cu condiția ca această majorare să nu afecteze gestionarea sustenabilă a resurselor Republicii Côte d’Ivoire. În acest caz, contribuția financiară menționată la articolul 3 alineatul (1) se majorează proporțional și pro rata temporis.

               2.În cazul în care, dimpotrivă, părțile convin să adopte o reducere a posibilităților de pescuit menționate la articolul 1, contribuția financiară se reduce proporțional și pro rata temporis.

               3.Repartizarea posibilităților de pescuit între diferite categorii de nave poate fi, de asemenea, revizuită în urma consultărilor și de comun acord între părți, cu respectarea eventualelor recomandări făcute în cadrul reuniunii științifice menționate la articolul 5 alineatul (4) cu privire la gestionarea stocurilor care ar putea fi afectate de această redistribuire. Părțile convin asupra ajustării în mod corespunzător a contribuției financiare în cazul în care redistribuirea posibilităților de pescuit justifică acest lucru.

               4.Comisia mixtă va avea posibilitatea, dacă va fi necesar, de a examina și a adapta condițiile tehnice de desfășurare a activităților de pescuit și modalitățile de punere în aplicare a sprijinului sectorial prevăzute în prezentul protocol.

               Articolul 7

               Noi posibilități de pescuit și pescuitul experimental

               1.În cazul în care navele de pescuit europene sunt interesate de activități de pescuit care nu sunt prevăzute la articolul 1, Uniunea Europeană consultă Republica Côte d’Ivoire în vederea unei eventuale autorizări a acestor noi activități. În cadrul acestor consultări, părțile țin cont de avizele științifice pertinente, în special de cele emise de organizațiile regionale sau subregionale de pescuit. Dacă este cazul, părțile convin cu privire la condițiile aplicabile acestor noi posibilități de pescuit și la implementarea unor planuri de gestionare multianuale. Dacă este necesar, părțile aduc modificări prezentului protocol și anexei la acesta.

               2.În urma consultărilor prevăzute la articolul 5 alineatul (4), părțile pot autoriza campanii de pescuit experimental în zona de pescuit ivoriană, cu scopul de a testa fezabilitatea tehnică și rentabilitatea economică a noilor activități de pescuit.

               2.1.În acest scop, Uniunea Europeană transmite autorităților ivoriene cererile de acordare a licențelor de pescuit experimental pe baza unui dosar tehnic în care sunt menționate:

               ·caracteristicile tehnice ale navei;

               ·nivelul de expertiză al ofițerilor navei în activitatea de pescuit în cauză;

               ·propunerea referitoare la parametrii tehnici ai campaniei (durată, echipamente, regiuni de explorare etc.).

               2.2.Campaniile de pescuit experimental se desfășoară pe o durată maximă de șase luni și fac obiectul plății unei redevențe stabilite de autoritățile ivoriene.

               2.3.Un observator științific din partea statului de pavilion și un observator ales de autoritățile ivoriene sunt prezenți la bord pe toată durata campaniei.

               2.4.Capturile efectuate pentru și în cursul campaniei de explorare rămân în proprietatea armatorului.

               2.5.Rezultatele detaliate ale campaniei sunt comunicate comisiei mixte pentru analiză.

               Articolul 8

               Legislația aplicabilă

               1.În absența unor dispoziții contrare prevăzute de acord și de prezentul protocol, activitățile pe care le desfășoară navele de pescuit europene în apele ivoriene sunt reglementate de legislația aplicabilă în Republica Côte d’Ivoire.

               2.Autoritățile ivoriene informează în cel mai scurt timp posibil Uniunea Europeană cu privire la orice modificare sau la orice nou act legislativ referitor la sectorul pescuitului.

               3.Uniunea Europeană informează autoritățile ivoriene cu privire la orice modificare sau la orice nou act legislativ care se referă la activitățile de pescuit ale flotei îndepărtate a Uniunii Europene.

               Articolul 9

               Suspendarea aplicării protocolului

               1.Aplicarea prezentului protocol poate fi suspendată la inițiativa uneia dintre cele două părți după consultări în cadrul comisiei mixte și dacă se constată că sunt îndeplinite una sau mai multe dintre următoarele condiții:

               (a)dacă intervin circumstanțe anormale, cum sunt cele definite la articolul 2 litera (h) din Acordul de parteneriat în domeniul pescuitului, care împiedică derularea activităților de pescuit în zona de pescuit ivoriană;

               (b)dacă se produc schimbări semnificative în definirea și implementarea politicii de pescuit a uneia dintre părți, care afectează dispozițiile prezentului protocol;

               (c)dacă se declanșează mecanismele de consultare prevăzute la articolele 8 și 96 din Acordul de la Cotonou legate de încălcarea unor elemente esențiale și fundamentale ale drepturilor omului, astfel cum sunt definite la articolul 9 din acordul menționat;

               (d)în cazul în care Uniunea Europeană nu efectuează plata contribuției financiare prevăzute la articolul 3 alineatul (2) litera (a), în conformitate cu dispozițiile prevăzute la alineatul (5) al prezentului articol;

               (e)în cazul unui diferend grav și nesoluționat între cele două părți în cadrul comisiei mixte cu privire la aplicarea sau la interpretarea prezentului protocol.

               2.Atunci când suspendarea aplicării protocolului survine din alte motive decât cele menționate la alineatul (1) litera (c), aceasta este condiționată de notificarea în scris de către partea interesată a intenției sale, cu cel puțin trei luni înainte de data intrării în vigoare a suspendării. Suspendarea protocolului din motivele expuse la alineatul (1) litera (c) se aplică imediat după luarea deciziei de suspendare.

               3.În caz de suspendare, părțile continuă consultările în vederea soluționării diferendului dintre ele pe cale amiabilă. Atunci când se ajunge la o soluție, aplicarea protocolului este reluată, iar suma contribuției financiare este redusă proporțional și pro rata temporis în funcție de perioada în care a fost suspendată aplicarea protocolului.

               4.Autorizațiile de pescuit acordate navelor europene pot fi suspendate în același timp cu suspendarea plății contribuției financiare prevăzute la articolul 3 alineatul (2) litera (a). Dacă autorizațiile sunt redate, valabilitatea lor se prelungește cu o durată egală cu perioada în care au fost suspendate activitățile de pescuit.

               5.Sub rezerva dispozițiilor alineatului (1) al prezentului articol, în cazul în care Uniunea Europeană omite să efectueze plata prevăzută la articolul 3 alineatul (2) litera (a), autoritățile ivoriene informează oficial Uniunea Europeană în legătură cu neefectuarea plății. UE întreprinde verificările de rigoare și, dacă este cazul, efectuează plata în termen de maximum șaizeci de zile de la data primirii cererii oficiale.

               Dacă plata nu se efectuează în acest interval sau dacă nu se primește nicio justificare pentru neefectuarea plății, autoritățile ivoriene pot suspenda aplicarea protocolului conform dispozițiilor prevăzute la alineatele (2), (3) și (4) ale prezentului articol. Aplicarea protocolului se reia de îndată ce a fost efectuată plata restantă.

               Articolul 10

               Comunicarea electronică

               1.Republica Côte d’Ivoire și Uniunea Europeană asigură buna funcționare a sistemelor informatice necesare pentru schimbul electronic al tuturor informațiilor și documentelor legate de punerea în aplicare a acordului.

               2.Versiunea electronică a unui document va fi considerată în orice moment ca echivalentă a versiunii pe suport de hârtie.

               3.Republica Côte d’Ivoire și Uniunea Europeană își comunică fără întârziere orice problemă de funcționare a unui sistem informatic. Informațiile și documentele legate de implementarea acordului sunt în acest caz înlocuite în mod automat cu versiunea lor pe hârtie.

               Articolul 11

               Confidențialitatea datelor

               Republica Côte d’Ivoire și Uniunea Europeană se angajează să trateze în orice moment cu strictețe și în conformitate cu principiile de confidențialitate și de protecție a datelor pe care le aplică fiecare parte toate datele nominale referitoare la navele Uniunii Europene și la activitățile de pescuit ale acestora pe care le-au obținut în cadrul acordului și al prezentului protocol.

               Părțile se asigură că sunt făcute publice numai datele agregate referitoare la activitățile de pescuit de ton desfășurate în zona de pescuit ivoriană, în conformitate cu dispozițiile corespunzătoare ale ICCAT și ale celorlalte organizații de pescuit regionale sau subregionale.

               Datele considerate confidențiale trebuie utilizate de către autoritățile competente exclusiv pentru punerea în aplicare a acordului și a prezentului protocol.

               Articolul 12

               Denunțarea

               1.În cazul denunțării prezentului protocol, partea interesată notifică în scris celeilalte părți intenția sa de a denunța protocolul cu cel puțin șase (6) luni înainte de data intrării în vigoare a denunțării.

               2.Trimiterea notificării menționate la alineatul anterior determină deschiderea consultărilor între părți.

               Articolul 13

               Aplicare cu titlu provizoriu

               Prezentul protocol se aplică cu titlu provizoriu de la data semnării sale de către părți.

               Articolul 14

               Intrare în vigoare

               Prezentul protocol intră în vigoare la data la care părțile își comunică reciproc îndeplinirea procedurilor necesare în acest scop.

                  Pentru Uniunea Europeană

                        Pentru Republica Côte d’Ivoire

               ANEXĂ

               Condiții de desfășurare a activităților de pescuit în zona de pescuit a Republicii Côte d’Ivoire de către navele Uniunii Europene

               CAPITOLUL I

               DISPOZIȚII GENERALE

               1.Desemnarea autorității competente

               În scopul prezentei anexe și în absența unor indicații contrare, toate trimiterile la Uniunea Europeană (UE) sau la Republica Côte d’Ivoire cu privire la o autoritate competentă desemnează:

               pentru Uniunea Europeană: Comisia Europeană, dacă este cazul prin intermediul Delegației Uniunii Europene în Republica Côte d’Ivoire;

               pentru Republica Côte d’Ivoire: ministerul responsabil de sectorul pescuitului.

               2.Zona de pescuit

               Autoritățile din Côte d’Ivoire comunică serviciilor competente ale Uniunii, în cel mai scurt timp posibil, coordonatele geografice ale zonei de pescuit ivoriene de la linia de bază.

               Navele Uniunii Europene își vor putea desfășura activitățile de pescuit la peste 12 mile marine de linia de bază, sub rezerva dispozițiilor prevăzute la punctul 3 de mai jos.

               3.Zone interzise navigației și pescuitului

               Côte d’Ivoire comunică armatorilor și Uniunii Europene, în momentul eliberării licenței de pescuit, coordonatele zonelor interzise navigației și pescuitului. Orice modificare a acestor zone trebuie notificată cât mai curând posibil părții europene.

               4.Cont bancar

               Republica Côte d’Ivoire comunică Uniunii Europene, înainte de aplicarea provizorie a protocolului, coordonatele contului Trezoreriei publice în care vor trebui plătite contribuțiile financiare datorate de navele Uniunii Europene în temeiul acordului. Costurile inerente transferurilor bancare sunt suportate de armatori.

               CAPITOLUL II

               AUTORIZAȚII DE PESCUIT

               În scopul aplicării dispozițiilor prezentei anexe, termenul „licență” este echivalent termenului „autorizație de pescuit”, astfel cum este definit în legislația europeană.

               Secțiunea 1: Proceduri aplicabile

               1.Condiții prealabile obținerii unei licențe de pescuit – nave eligibile

               Numai navele eligibile pot obține o licență de pescuit în zona de pescuit ivoriană. Pentru aceasta, ele trebuie să fie înscrise în registrul navelor de pescuit al UE și să respecte dispozițiile Regulamentului (UE) 2017/2403 privind gestionarea sustenabilă a flotelor de pescuit externe.

               Pentru ca o navă să fie eligibilă, trebuie ca armatorul, comandantul și nava în sine să nu aibă interdicție de a pescui în Côte d’Ivoire. Aceștia trebuie să aibă o situație regulamentară în raport cu administrația din Côte d’Ivoire, în sensul că trebuie să își fi îndeplinit toate obligațiile anterioare aferente activităților de pescuit desfășurate în Côte d’Ivoire în cadrul acordurilor de pescuit încheiate cu UE.

               2.Cererea de acordare a licenței

               Autoritățile competente din UE transmit ministerului responsabil de sectorul pescuitului din Côte d’Ivoire, pe cale electronică sau prin orice alt mijloc rapid, cererea depusă de fiecare navă care intenționează să pescuiască în temeiul acordului, cu cel puțin 30 de zile lucrătoare înainte de data începerii perioadei de valabilitate solicitate.

               Cererile se înaintează ministerului responsabil de sectorul pescuitului pe un formular al cărui model figurează în apendicele 1.

               Fiecare cerere de licență este însoțită de următoarele documente:

               –dovada plății avansului forfetar pentru perioada de valabilitate;

               –certificatul de navigabilitate al navei;

               –certificatul de asigurare al navei;

               –o fotografie color recentă a navei (vedere laterală), care să indice în mod clar numele navei și numărul său de înregistrare;

               –o ilustrație și o descriere detaliată a uneltelor de pescuit utilizate.

               La reînnoirea unei licențe de pescuit în temeiul protocolului în vigoare, pentru o navă ale cărei caracteristici tehnice nu s-au modificat, cererea de reînnoire trebuie să fie însoțită numai de dovada plății redevenței.

               3.Redevența forfetară

               Plata redevenței se efectuează în contul indicat de autoritățile ivoriene în conformitate cu punctul 4 de la capitolul 1 al prezentei anexe.

               Redevențele includ toate taxele naționale și locale, cu excepția taxelor portuare și a celor pentru prestarea de servicii.

               4.Lista provizorie a navelor autorizate să pescuiască

               La primirea cererilor de autorizare a pescuitului și a notificării plății avansului, Côte d’Ivoire stabilește lista provizorie a navelor solicitante. Această listă se transmite imediat pe cale electronică Uniunii Europene și autorității naționale însărcinate cu controlul activităților de pescuit. Navele sunt autorizate să pescuiască imediat după înscrierea lor pe lista provizorie. Navele respective trebuie să păstreze în permanență la bord o copie a listei provizorii până la eliberarea autorizației de pescuit.

               5.Eliberarea licențelor

               Pentru toate navele, licențele se eliberează armatorilor sau reprezentanților acestora de către ministerul responsabil de sectorul pescuitului din Republica Côte d’Ivoire, dacă este cazul prin intermediul Delegației Uniunii Europene în Côte d’Ivoire, în termen de 21 de zile lucrătoare de la data primirii întregii documentații prevăzute la punctul 2.

               Licențele au o durată de valabilitate maximă de un an și pot fi reînnoite.

               6.Lista navelor autorizate să pescuiască

               După eliberarea licenței, Republica Côte d’Ivoire stabilește în cel mai scurt timp posibil lista definitivă a navelor autorizate să pescuiască în zona ivoriană. Această listă este comunicată imediat autorității naționale însărcinate cu controlul activităților de pescuit și Uniunii Europene și înlocuiește lista provizorie menționată mai sus.

               7.Transferul licenței

               Licența se eliberează pentru o navă specifică și nu este transferabilă. Cu toate acestea, la solicitarea Uniunii Europene și în caz de forță majoră dovedită, cum ar fi pierderea sau imobilizarea prelungită a unei nave din cauza unei avarii tehnice grave, licența unei nave se înlocuiește cu o nouă licență, eliberată pe numele unei alte nave din aceeași categorie cu prima navă, conform dispozițiilor articolului 1 din protocol și aparținând aceluiași armator, aceleiași asociații de armatori sau aceleiași organizații de producători, fără a fi necesară plata unei noi redevențe. În acest caz, la calcularea nivelului capturilor efectuate, pentru stabilirea unei eventuale plăți suplimentare, se ia în considerare suma capturilor totale ale celor două nave.

               Armatorul navei care trebuie înlocuită sau reprezentantul acestuia returnează licența anulată ministerului responsabil de sectorul pescuitului din Côte d’Ivoire prin intermediul Delegației UE.

               Noua licență intră în vigoare la data la care armatorul returnează licența anulată ministerului responsabil de sectorul pescuitului din Côte d’Ivoire. Delegația UE în Côte d’Ivoire este informată în legătură cu transferul licenței.

               8.Păstrarea la bord a licenței

               Licența trebuie păstrată în permanență la bordul navei. Cu toate acestea, navele sunt autorizate să pescuiască imediat după înscrierea pe lista provizorie menționată la punctul 4 din prezentul capitol.

               9.Nave auxiliare

               La cererea UE și după examinarea de către autoritățile ivoriene, Republica Côte d’Ivoire autorizează navele de pescuit din Uniunea Europeană titulare ale unei licențe de pescuit să beneficieze de asistență din partea unor nave auxiliare.

               Navele auxiliare nu pot fi echipate pentru a practica pescuitul. Sprijinul din partea acestora nu poate include nici alimentarea cu carburant, nici transbordarea capturilor.

               Navele auxiliare fac obiectul aceleiași proceduri care se aplică și în cazul transmiterii cererilor de acordare a autorizației de pescuit menționate în prezentul capitol, în măsura în care procedura respectivă le este aplicabilă. Côte d’Ivoire stabilește lista navelor auxiliare autorizate și o transmite imediat UE.

               Aceste nave trebuie să plătească o redevență anuală de 3 500 EUR.

               Secțiunea 2: Redevențe și avansuri

               1.Redevența pe tonă de pește capturat în zona de pescuit a Republicii Côte d’Ivoire pentru navele de pescuit ton cu plasă-pungă și navele de pescuit cu paragate plutitoare este stabilită la:

               –60 EUR pentru primul și al doilea an de aplicare a protocolului;

               –70 EUR pentru al treilea, al patrulea, al cincilea și al șaselea an.

               2.Licențele se eliberează după plata către autoritățile naționale competente a următoarelor redevențe forfetare anticipate anuale:

               (a)Pentru navele de pescuit ton cu plasă-pungă:

               –7 620 EUR per navă, sumă echivalentă cu redevențele datorate pentru 127 de tone pe an pentru primul și al doilea an de aplicare a protocolului;

               –8 890 EUR per navă, sumă echivalentă cu redevențele datorate pentru 127 de tone pe an pentru al treilea, al patrulea, al cincilea și al șaselea an;

               (b)Pentru navele de pescuit cu paragate plutitoare:

               –2 400 EUR per navă, sumă echivalentă cu redevențele datorate pentru 40 de tone pe an pentru primul și al doilea an de aplicare a protocolului;

               –2 800 EUR per navă, sumă echivalentă cu redevențele datorate pentru 40 de tone pe an pentru al treilea, al patrulea, al cincilea și al șaselea an;

               În cazul unei licențe pentru o perioadă mai mică de un an, valoarea redevenței se stabilește proporțional cu durata de valabilitate a licenței conform legislației ivoriene. Cu toate acestea, pentru navele de pescuit ton cu plasă-pungă, durata licenței nu poate fi mai mică de 12 luni.

               3.UE întocmește, pentru fiecare navă, un decont al capturilor și un decont al redevențelor datorate de navă pentru campania sa anuală din anul calendaristic precedent. UE transmite aceste deconturi autorităților din Côte d’Ivoire cel târziu la sfârșitul lunii aprilie a anului în curs. Côte d’Ivoire poate contesta aceste deconturi, pe baza unor elemente justificative, în termen de treizeci (30) de zile de la data primirii lor. În caz de dezacord, părțile se consultă în cadrul comisiei mixte. În cazul în care Côte d’Ivoire nu prezintă obiecții în termenul de treizeci (30) de zile, deconturile sunt considerate adoptate.

               4.Dacă decontul final este superior redevenței forfetare plătite pentru obținerea autorizației de pescuit, armatorul achită fără întârziere soldul datorat Republicii Côte d’Ivoire în termen de 45 de zile, cu excepția cazului în care face contestație. Cu toate acestea, în cazul în care suma din decontul final este mai mică decât valoarea avansului menționat la punctul 2 din prezenta secțiune, diferența nu poate fi recuperată de către armator.

               CAPITOLUL III

               DECLARAREA CAPTURILOR

               1.Jurnalul de pescuit

               Comandantul unei nave de pescuit a Uniunii care desfășoară activități de pescuit în temeiul acordului ține un jurnal de pescuit în conformitate cu recomandările și rezoluțiile relevante ale ICCAT pentru navele de pescuit cu plasă-pungă și navele de pescuit cu paragate.

               Jurnalul de pescuit este completat de comandant pentru fiecare zi de prezență a navei în zona de pescuit a Republicii Côte d’Ivoire.

               Comandantul înscrie în fiecare zi în jurnalul de pescuit cantitatea capturată și deținută la bord din fiecare specie, identificată prin codul alfa 3 al FAO, exprimată în kilograme greutate în viu sau, după caz, în număr de exemplare. Pentru fiecare specie principală, comandantul menționează și capturile nule. Dacă este cazul, comandantul înscrie totodată zilnic în jurnalul de pescuit cantitățile aruncate înapoi în mare din fiecare specie, exprimate în kilograme greutate în viu sau, după caz, în număr de exemplare.

               Jurnalul de pescuit se completează lizibil, cu litere majuscule, și se semnează de către comandant.

               Responsabilitatea pentru exactitatea datelor înregistrate în jurnalul de pescuit îi revine comandantului.

               2.Transmiterea declarațiilor de captură

               La sfârșitul fiecărei ieșiri în larg, comandantul declară capturile navei prin transmiterea către Côte d’Ivoire a unei copii electronice a jurnalelor de pescuit pentru perioada de prezență în zona de pescuit a Republicii Côte d’Ivoire. Comandantul trimite simultan o copie Centrului de cercetare oceanologică din Côte d’Ivoire (Centre de recherches océanologiques de Côte d’Ivoire - CRO) și unuia dintre următoarele institute științifice:

               i. IRD (Institut de recherche pour le développement);

               ii. IEO (Instituto Español de Oceanografía);

               iii. IPMA (Instituto Português do Mar e da Atmosfera).

               În cazul ieșirii din zona de pescuit a Côte d’Ivoire înainte de încheierea ieșirii în larg, fără a se trece în prealabil printr-un port ivorian, jurnalul de pescuit este trimis în termen de șapte zile de la ieșirea din zona de pescuit ivoriană.

               Dacă nu pot fi transmise prin e-mail, declarațiile de captură pot fi trimise prin poștă sau prin fax.

               Adresa de e-mail și numerele de telefon și de fax care trebuie utilizate se comunică de către autoritățile ivoriene înainte de începerea aplicării provizorii a prezentului protocol. Côte d’Ivoire informează fără întârziere navele vizate și UE în legătură cu orice modificare a acestor coordonate.

               În caz de nerespectare a dispozițiilor prezentului capitol, guvernul ivorian își rezervă dreptul de a suspenda licența navei contraveniente până la îndeplinirea formalității necesare și de a-i aplica armatorului navei sancțiunea prevăzută de legislația în vigoare în Côte d’Ivoire. Uniunea Europeană și statul membru de pavilion sunt informate cu privire la această situație.

               3.Tranziția către un sistem electronic de raportare a capturilor (ERS)

               Cele două părți își exprimă voința comună de a asigura, în cursul primului an de aplicare a prezentului protocol, tranziția către un sistem electronic de comunicare și de transmitere a datelor referitoare la activitățile de pescuit, care permite în special transmiterea zilnică a declarațiilor de date privind capturile.

               Părțile convin să definească împreună, în cadrul comisiei mixte, modalitățile acestei tranziții, cu obiectivul ca sistemul să devină operațional cât mai curând posibil.

               CAPITOLUL IV

               MĂSURI TEHNICE

               Măsurile tehnice aplicabile navelor titulare ale unei licențe, referitoare la zona de pescuit, la uneltele autorizate și la speciile interzise sunt definite în fișa tehnică din apendicele 2 la prezenta anexă.

               Navele respectă măsurile și recomandările adoptate de către ICCAT pentru regiunea respectivă în ceea ce privește uneltele de pescuit și dispozitivele de concentrare a peștilor, specificațiile tehnice ale acestora și orice alte măsuri tehnice aplicabile activităților lor de pescuit.

               CAPITOLUL V

               CONTROL, MONITORIZARE ȘI SUPRAVEGHERE

               Secțiunea I: Control și inspecții

               1.Intrarea și ieșirea din zonă

               1.1.Navele europene notifică, cu cel puțin trei ore în prealabil, autorităților ivoriene competente însărcinate cu controlul pescuitului, intenția lor de a intra sau de a ieși din zona de pescuit a Côte d’Ivoire.

               La notificarea intrării sau a ieșirii, nava comunică în special:

               idata, ora și punctul de trecere prevăzute;

               iicantitatea din fiecare specie deținută la bord, identificată prin codul alfa 3 al FAO, exprimată în kilograme greutate în viu sau, după caz, prin numărul de exemplare;

               iiinatura și prezentarea produselor.

               1.2. Aceste comunicări se vor efectua cu prioritate prin e-mail sau, dacă acest lucru nu este posibil, prin fax. Republica Côte d’Ivoire confirmă fără întârziere primirea acestora.

               1.3.Se consideră că o navă care este surprinsă desfășurând activități de pescuit fără să fi informat autoritatea competentă ivoriană a încălcat legislația.

               2.Procedurile de inspecție

               2.1.Comandanții navelor europene angajate în activități de pescuit în apele Republicii Côte d’Ivoire acceptă misiunile desfășurate de orice funcționar ivorian abilitat și identificabil ca fiind împuternicit să inspecteze activitățile de pescuit.

               2.2.Prezența la bord a acestor funcționari nu trebuie să depășească timpul necesar pentru îndeplinirea sarcinilor lor.

               La sfârșitul fiecărei inspecții, inspectorii ivorieni întocmesc un raport de inspecție. Comandantul navei din Uniunea Europeană are dreptul de a introduce comentarii în acest raport de inspecție. Raportul de inspecție este semnat de către inspectorul care l-a întocmit și de către comandantul navei din Uniunea Europeană. Semnarea raportului de inspecție de către comandant nu aduce atingere dreptului de apărare al armatorului în cursul procedurii asociate oricărei încălcări constatate. În cazul în care comandantul refuză să semneze documentul, acesta trebuie să precizeze motivele în scris, iar inspectorul adaugă mențiunea „refuză semnarea”. Înainte de părăsirea navei, inspectorii ivorieni remit o copie a raportului de inspecție comandantului navei UE.

               2.3.Côte d’Ivoire poate autoriza UE să participe la inspecții în calitate de observator.

               3.Supravegherea participativă în domeniul combaterii pescuitului INN

               În scopul întăririi supravegherii pescuitului în marea liberă și a luptei împotriva pescuitului INN, navele de pescuit ale Uniunii Europene vor semnala prezența în zona de pescuit ivoriană a tuturor navelor suspectate de activități de pescuit ilegale.

               4.Debarcări și transbordări

               4.1.Orice navă europeană care dorește să debarce sau să transbordeze capturile de pește în apele ivoriene efectuează această operațiune exclusiv în porturile sau în rada porturilor din Côte d’Ivoire.

               4.2.Armatorii acestor nave trebuie să comunice autorităților competente ivoriene, cu cel puțin 24 de ore înainte, următoarele informații:

               –numele navelor de pescuit care trebuie să efectueze debarcarea sau transbordarea;

               –în caz de transbordare, denumirea, numărul OMI și pavilionul navei primitoare;

               –tonajul de debarcat sau de transbordat, per specie;

               –data și locul operațiunii.

               4.3.În cazul unei transbordări, comandanții navelor trebuie să transmită autorităților ivoriene competente declarațiile de captură.

               4.4.Comandanții navelor europene angajate în operațiuni de debarcare sau transbordare în Côte d’Ivoire se supun controlului acestor operațiuni de către inspectorii abilitați în acest sens și identificabili ca atare. La încheierea fiecărei inspecții, comandantului navei i se eliberează o copie a raportului.

               Secțiunea II: Sistemul de monitorizare prin satelit (VMS)

               1.Mesaje de poziție a navelor

               Atunci când se află în zona de pescuit ivoriană, navele Uniunii Europene titulare ale unei licențe de pescuit trebuie să fie echipate cu un sistem de monitorizare prin satelit (Vessel Monitoring System – VMS), care asigură comunicarea automată și continuă a poziției lor, la fiecare oră, către centrul de control al activităților de pescuit (Fisheries Monitoring Center – FMC) al statului lor de pavilion.

               Mesajele de poziție trebuie să fie conforme cu specificațiile privind poziția geografică a navelor incluse în recomandările ICCAT. Aceste mesaje trebuie să fie configurate în conformitate cu formatul specificat de standardele aplicabile în cadrul ICCAT.

               FMC al statului de pavilion asigură procesarea automată și, dacă este cazul, transmiterea electronică a mesajelor de poziție. Mesajele de poziție trebuie înregistrate în mod securizat și păstrate timp de trei ani.

               2.Efectuarea transmisiilor de către navă în caz de pană a sistemului VMS

               Comandantul trebuie să se asigure că sistemul VMS al navei sale este pe deplin operațional în orice moment și că mesajele de poziție sunt transmise în mod corect către FMC al statului de pavilion.

               În caz de pană, sistemul VMS al navei trebuie reparat sau înlocuit în termen de o lună. După scurgerea acestui interval, nava respectivă nu va mai fi autorizată să pescuiască în zona de pescuit ivoriană.

               Navele care pescuiesc în zona de pescuit ivoriană și al căror sistem VMS este defectuos vor trebui să își comunice mesajele de poziție prin e-mail, prin radio sau prin fax către FMC al statului de pavilion cel puțin la fiecare patru ore, transmițând toate informațiile obligatorii detaliate la punctul 1.

               3.Comunicarea securizată a mesajelor de poziție către Republica Côte d’Ivoire

               FMC al statului de pavilion transmite automat mesajele de poziție ale navelor în cauză către FMC ivorian printr-un sistem de comunicații electronice securizat.

               FMC al statului de pavilion și cel al Republicii Côte d’Ivoire fac schimb de adrese electronice de contact și se informează reciproc fără întârziere cu privire la orice modificare a acestor adrese.

               FMC al Republicii Côte d’Ivoire informează fără întârziere FMC al statului de pavilion și Uniunea Europeană cu privire la orice întrerupere în recepționarea mesajelor de poziție consecutive ale unei nave titulare de licență de pescuit câtă vreme nava respectivă nu și-a notificat ieșirea din zonă.

               4.Defecțiuni ale sistemului de comunicații

               Côte d’Ivoire se asigură de compatibilitatea echipamentului său electronic cu cel al FMC al statului de pavilion și informează Uniunea Europeană fără întârziere cu privire la orice defecțiune legată de comunicarea și recepționarea mesajelor de poziție, în vederea găsirii unei soluții tehnice în cel mai scurt timp. Comisia mixtă este sesizată în legătură cu orice eventual litigiu.

               Comandantul va fi considerat responsabil de orice act de manipulare dovedită a sistemului VMS al navei de natură să perturbe funcționarea acestuia sau să falsifice mesajele de poziție. Toate încălcările vor face obiectul sancțiunilor prevăzute de legislația în vigoare a Republicii Côte d’Ivoire.

               5.Revizuirea frecvenței mesajelor de poziție

               Pe baza unor elemente justificative care fac dovada unei încălcări, Côte d’Ivoire poate solicita FMC al statului de pavilion, cu o copie către Uniunea Europeană, să reducă intervalul de transmitere a mesajelor de poziție ale unei nave la treizeci de minute pe o perioadă de anchetă determinată. Aceste elemente de probă trebuie transmise fără întârziere de către Côte d’Ivoire către FMC al statului de pavilion și către Uniunea Europeană. FMC al statului de pavilion trimite fără întârziere Republicii Côte d’Ivoire mesajele de poziție cu noua frecvență stabilită.

               Când perioada de anchetă determinată ia sfârșit, Côte d’Ivoire informează imediat FMC al statului de pavilion și Uniunea Europeană în legătură cu acest lucru și ulterior cu privire la consecințele eventuale ale anchetei.

               CAPITOLUL VI

               ÎMBARCAREA MARINARILOR

               1.Armatorii europeni angajează resortisanți din țările ACP, în condițiile și în limitele următoare:

               (a)pentru flota de nave de pescuit ton cu plasă-pungă, cel puțin 20% din marinarii îmbarcați pe durata sezonului de pescuit ton în zona de pescuit a țării terțe vor proveni din țările ACP;

               (b)pentru flota navelor de pescuit cu paragate plutitoare, cel puțin 20% din marinarii îmbarcați în timpul campaniei de pescuit în zona de pescuit a țării terțe vor proveni din țările ACP.

               2.Armatorii vor face toate eforturile pentru a lua la bord cu prioritate marinari de naționalitate ivoriană.

               3.Declarația Organizației Internaționale a Muncii (OIM) privind principiile și drepturile fundamentale la locul de muncă se aplică de drept marinarilor îmbarcați pe navele Uniunii Europene. Aceasta se referă, în special, la libertatea de asociere și la recunoașterea efectivă a dreptului la negociere colectivă al lucrătorilor, precum și la eliminarea discriminării cu privire la încadrarea în muncă și profesie.

               4.Contractele de muncă ale marinarilor ACP, din care o copie se înmânează semnatarilor, se încheie între reprezentantul sau reprezentanții armatorilor și marinari și/sau sindicatele sau reprezentanții acestora. Aceste contracte le garantează marinarilor faptul că vor beneficia de sistemul de asigurări sociale care li se aplică, inclusiv asigurarea de viață, de sănătate și în caz de accident.

               5.Salariile marinarilor din țările ACP sunt plătite de armatori. Acestea se stabilesc de comun acord între armatori sau reprezentanții lor și marinari și/sau sindicatele sau reprezentanții acestora. Cu toate acestea, condițiile de remunerare a marinarilor ACP nu pot fi inferioare celor aplicabile echipajelor din țările lor și în niciun caz inferioare standardelor OIM.

               6.Toți marinarii angajați la bordul navelor europene trebuie să se prezinte la comandantul navei desemnate cu o zi înainte de data propusă pentru îmbarcare. În cazul în care un marinar nu se prezintă la data și la ora prevăzute pentru îmbarcare, armatorul este exonerat în mod automat de obligația de a-l lua la bord pe marinarul respectiv.

               7.În cazul în care nava nu se prezintă la momentul convenit într-un port stabilit în prealabil pentru lua la bord un marinar ivorian, armatorul achită cheltuielile suportate de marinar în cursul așteptării în port (cazare, masă etc.), la o sumă forfetară de 80 EUR pe zi.

               8.În cazul în care marinarul ivorian nu este debarcat într-un port din Côte d’Ivoire, armatorul suportă cheltuielile de repatriere a marinarului în Côte d’Ivoire cât mai curând posibil.

               9.Armatorii comunică anual informațiile referitoare la marinarii luați la bord. Acestea informații includ numărul marinarilor resortisanți:

               (a)din Uniunea Europeană,

               (b)dintr-o țară ACP, făcându-se o distincție între marinarii ivorieni și cei din alte țări ACP,

               (c)dintr-o țară din afara ACP și din afara UE.

               10.Marinarii ivorieni care urmează să fie luați la bord sunt aleși în mod liber de către armator dintr-un registru ținut de Direction des Gens de mer din Côte d’Ivoire. Cu toate acestea, pentru marinarii ivorieni aflați deja la bordul navelor Uniunii Europene, comandantul transmite către Direction des Gens de mer lista acestora și o copie a documentului lor de identitate.

               CAPITOLUL VII

               OBSERVATORI

               1.Observarea activităților de pescuit

               Până la instituirea unui sistem de observatori regionali, navele autorizate să pescuiască în zona de pescuit ivoriană în cadrul acordului vor lua la bord, în locul observatorilor regionali, observatori desemnați de către Côte d’Ivoire, în conformitate cu regulile prezentate mai jos, în vederea îndeplinirii sarcinilor prevăzute la punctul 4 din prezentul capitol.

               2.Navele și observatorii desemnați

               Côte d’Ivoire întocmește o listă a navelor desemnate pentru a lua la bord un observator, precum și o listă a observatorilor desemnați pentru îmbarcare. Aceste liste trebuie actualizate. Ele se înaintează Uniunii Europene imediat după redactare și apoi în fiecare trimestru, cu eventuala actualizare.

               Côte d’Ivoire comunică armatorilor în cauză sau reprezentanților acestora numele observatorului desemnat pentru a fi luat la bordul navei în momentul eliberării licenței sau cu cel puțin 15 zile înainte de data prevăzută pentru îmbarcarea observatorului.

               Observatorul este prezent la bord pe durata unei ieșiri în larg. Cu toate acestea, la cererea expresă a Côte d’Ivoire, această îmbarcare se poate desfășura pe parcursul mai multor ieșiri în larg, în funcție de durata medie a ieșirilor în larg pentru o anumită navă. Această cerere este formulată de către Côte d’Ivoire în momentul comunicării numelui observatorului desemnat pentru a se îmbarca pe nava în cauză.

               3.Condițiile de îmbarcare și de debarcare

               Condițiile de îmbarcare a observatorului sunt stabilite de comun acord între armator sau reprezentantul acestuia și Côte d’Ivoire.

               Îmbarcarea observatorului are loc în portul ales de către armator, la începutul primei ieșiri în larg în zona de pescuit ivoriană după comunicarea listei navelor desemnate.

               În termen de două săptămâni și cu un preaviz de zece zile, armatorii în cauză comunică datele și porturile prevăzute pentru îmbarcarea observatorilor.

               În cazul în care observatorul este îmbarcat într-o altă țară decât Côte d’Ivoire, costurile aferente călătoriei acestuia sunt suportate de armator.

               În cazul în care observatorul nu se prezintă la locul și momentul convenite sau în decurs de douăsprezece ore de la momentul respectiv, armatorul este în mod automat exonerat de obligația de a-l lua la bord pe respectivul observator.

               Comandantul ia toate măsurile care sunt de competența sa pentru a garanta siguranța fizică și morală a observatorului aflat în exercițiul funcțiunii.

               Observatorului trebuie să i se pună la dispoziție toate facilitățile necesare pentru îndeplinirea atribuțiilor sale. Comandantul îi dă acces la mijloacele de comunicare necesare pentru îndeplinirea sarcinilor sale, la documentele legate direct de activitățile de pescuit ale navei, inclusiv la jurnalul de pescuit și jurnalul de navigație, precum și la părțile navei necesare pentru facilitarea îndeplinirii sarcinilor acestuia.

               Armatorul asigură, pe propria cheltuială, cazarea și masa observatorilor în condițiile prevăzute pentru ofițeri, în limitele posibilităților practice ale navei.

               Salariul și contribuția la sistemul de asigurări sociale ale observatorului sunt suportate de Côte d’Ivoire.

               4.Sarcinile observatorului

               La bord, observatorul trebuie tratat ca un ofițer. Atunci când nava își desfășoară activitatea în apele ivoriene, acesta îndeplinește următoarele sarcini:

               –observă activitățile de pescuit ale navelor;

               –verifică poziția navelor angajate în operațiunile de pescuit;

               –desfășoară operațiuni de eșantionare biologică în cadrul unor programe științifice;

               –consemnează uneltele de pescuit utilizate;

               –verifică datele privind capturile efectuate în apele de pescuit ivoriene înregistrate în jurnalul de bord;

               –verifică procentajele de capturi accidentale și estimează cantitatea capturilor de specii de pește comercializabil aruncate înapoi în mare;

               –comunică autorității sale competente, prin orice mijloace adecvate, datele referitoare la pescuit, inclusiv cantitățile de capturi principale și accidentale aflate la bordul navei.

               5.Obligațiile observatorului

               Pe durata șederii sale la bordul navei, observatorul:

               –ia toate măsurile adecvate pentru ca nici condițiile îmbarcării sale și nici prezența sa la bordul navei să nu întrerupă și să nu împiedice operațiunile de pescuit;

               –respectă bunurile și echipamentele care se găsesc la bordul navei, precum și confidențialitatea tuturor documentelor care aparțin navei respective;

               –la sfârșitul perioadei de observație și înainte de a părăsi nava, observatorul întocmește un raport de activitate care este transmis autorităților competente, o copie a acestuia fiind transmisă Uniunii Europene. Observatorul semnează raportul în prezența comandantului, care poate să adauge sau să dispună adăugarea tuturor observațiilor pe care le consideră utile, urmate de propria semnătură. La debarcarea observatorului științific, o copie a raportului se înmânează comandantului.

               6.Contribuția financiară forfetară

               În momentul plății avansului anual pentru obținerea licenței, armatorul achită către Côte d’Ivoire o contribuție financiară forfetară anuală de 400 EUR per navă, pentru a contribui la costurile preluării observatorilor ivorieni la bordul navelor Uniunii Europene.

               CAPITOLUL VIII

               ÎNCĂLCĂRI

               1.Tratamentul aplicat încălcărilor

               Orice încălcare comisă de o navă a Uniunii Europene titulară a unei licențe în conformitate cu dispozițiile prezentei anexe trebuie comunicată de către autoritățile ivoriene Uniunii Europene în termen de douăzeci și patru de ore. Procesul-verbal referitor la încălcarea respectivă se transmite Uniunii Europene și statului de pavilion în termen de șapte zile lucrătoare.

               2.Devierea navei – reuniunea de informare

               Orice navă a Uniunii Europene suspectată de o încălcare poate fi obligată să își înceteze activitatea de pescuit și, dacă este cazul, când nava se află pe mare, să acosteze într-un port din Côte d’Ivoire.

               Côte d’Ivoire notifică Uniunii Europene, în termen de maximum 24 de ore, orice deviere a unei nave din Uniunea Europeană titulară a unei licențe. Această notificare este însoțită de elemente doveditoare ale încălcării.

               Înainte de a se lua orice măsură împotriva navei, a comandantului, a echipajului sau a încărcăturii, cu excepția măsurilor menite să conserve probele, Côte d’Ivoire organizează, la cererea Uniunii Europene, în termen de o zi lucrătoare după notificarea devierii navei, o reuniune de informare pentru clarificarea faptelor și expunerea consecințelor posibile. La această reuniune de informare poate asista un reprezentant al statului de pavilion al navei.

               3.Sancționarea încălcării - procedura de conciliere

               Sancționarea încălcării constatate se determină de către Côte d’Ivoire în conformitate cu dispozițiile legislației naționale în vigoare.

               Atunci când soluționarea încălcării implică o procedură judiciară, înainte de lansarea acesteia, cu condiția ca încălcarea să nu constituie o faptă penală, poate fi inițiată o procedură de conciliere între Côte d’Ivoire și armator sau reprezentantul său pentru determinarea condițiilor și a nivelului sancțiunii. La această procedură de conciliere pot participa reprezentanți ai statului de pavilion al navei și ai Uniunii Europene. Procedura de conciliere se încheie în cel mult trei zile de la notificarea devierii navei.

               4.Procedura judiciară - cauțiunea bancară

               Dacă procedura de conciliere eșuează și încălcarea este înaintată instanței judiciare competente, armatorul navei aflate în situație de încălcare depune o cauțiune bancară la o bancă desemnată de Côte d’Ivoire, a cărei valoare, stabilită de Côte d’Ivoire, acoperă costurile legate de devierea și imobilizarea navei, amenda estimată și eventualele indemnizații compensatorii. Cauțiunea bancară este blocată până la încheierea procedurii judiciare.

               Cauțiunea bancară se deblochează și se rambursează armatorului fără întârziere după pronunțarea hotărârii:

               (a)integral, dacă nu s-a impus nicio sancțiune;

               (b)în limita soldului restant, dacă sancțiunea constă într-o amendă mai mică decât valoarea cauțiunii bancare.

               Côte d’Ivoire informează Uniunea Europeană cu privire la rezultatele procedurii judiciare în termen de 7 zile lucrătoare de la pronunțarea hotărârii.

               5.Eliberarea navei și a echipajului

               Nava și echipajul său sunt autorizați să părăsească portul:

               –fie după îndeplinirea obligațiilor care decurg din procedura de conciliere;

               –fie după depunerea cauțiunii bancare.

               Apendice

               1.
                     Formular de cerere de licență

               2.
                     Fișă tehnică

               Apendicele 1

               Formular de cerere de licență

               ACORD DE PESCUIT CÔTE D’IVOIRE – UNIUNEA EUROPEANĂ
               CERERE DE LICENȚĂ DE PESCUIT

               I.– SOLICITANT

               1.Numele armatorului:  Naționalitatea:
                  ………………………………..

               2.Numele asociației sau al reprezentantului armatorului:
                  ………………………………..

               3.Adresa asociației sau a reprezentantului armatorului:
                  …………………………….….

               4.Telefon:
                  ...............................................

               5.Adresă de e-mail:
                  …………………………….….

               6.Numele comandantului: Naționalitatea:
                  …………………………….….

               7.Numele agentului în Côte d’Ivoire:
                  ……………………………………………………

               II.- NAVA ȘI ELEMENTELE DE IDENTIFICARE ALE ACESTEIA

               1.Denumirea navei:

               2.Naționalitatea pavilionului:

               3.Pavilionul anterior (dacă este cazul):

               4.Data dobândirii pavilionului actual:

               5.Numărul de înregistrare extern:

               6.Portul de înregistrare:  MMSI:

               7.Numărul OMI: ………………… ………….Numărul ICCAT: …..........................................

               8.Anul și locul construirii:

               9.Indicativul de apel radio:Frecvența de apel radio:

               10.Materialul din care este construită coca:oțel □lemn □poliester □altul □

               III.- CARACTERISTICILE TEHNICE ALE NAVEI ȘI ECHIPAMENTE

               1.Lungimea totală: Lățimea:

               2.Tonaj (exprimat în tone brute în sensul Convenției de la Londra):

               3.Puterea motorului principal în Kw:Marca:Tipul:

               4.Tipul navei: Categoria de pescuit:

               5.Unelte de pescuit:

               6.Zone de pescuit: Specii-țintă:

               7.Efectivul total al echipajului la bord:

               8.Modul de conservare la bord:proaspăt □refrigerare □mixt □congelare □

               9.Capacitatea de congelare în 24 de ore (în tone):

               10.Capacitatea calelor:  Numărul:

               Întocmită la

                     data

               Semnătura solicitantului

               Apendicele 2

               Fișă tehnică

               NAVE DE PESCUIT TON CU INSTALAȚIE DE CONGELARE CU PLASĂ-PUNGĂ ȘI NAVE DE PESCUIT CU PARAGATE PLUTITOARE

               1.
                     Zona de pescuit:

                  Peste 12 mile marine de la linia de bază.

               2.
                     Echipament autorizat:

                  Plasă-pungă

                  Paragate plutitoare

               3.
                     Specii interzise:

                  Potrivit Convenției privind speciile migratoare și rezoluțiilor ICCAT, este interzis pescuitul următoarelor specii: rechinul pelerin (Cetorhinus maximus), rechinul alb (Carcharodon carcharias), rechinul-vulpe cu ochi mari (Alopias superciliosus), rechinul-ciocan din familia Sphyrnidae (cu excepția rechinului-ciocan tiburo), rechinul cu înotătoare albe (Carcharhinus longimanus), rechinul tigru (Carcharhinus falciformis), rechinul-taur (Carcharias taurus) și rechinul neted (Galeorhinus galeus).

                  Cele două părți se consultă în cadrul comisiei mixte în legătură cu actualizarea acestei liste în urma recomandărilor științifice.

               4.
                     Redevențele armatorilor:

                        4.1. Redevență suplimentară pe

                        tonă capturată

                        60 EUR/tonă pentru primii doi ani de aplicare a protocolului și 70 EUR/tonă pentru anii următori.

                        4.2. Redevență forfetară anuală

                        Pentru navele de pescuit ton cu plasă-pungă, 7 620 EUR pentru primii doi ani de aplicare a protocolului și 8 890 EUR pentru anii următori.

                        Pentru navele de pescuit cu paragate plutitoare, 2 400 EUR pentru primii doi ani de aplicare a protocolului și 2 800 EUR pentru anii următori.

                        4.3. Redevență forfetară observatori

                        400 EUR/navă/an

                        4.4. Redevență per navă auxiliară

                        3 500 EUR/navă/an

                        5. Numărul de nave autorizate să pescuiască

                        28 de nave de pescuit ton cu plasă-pungă

                        8 nave de pescuit cu paragate plutitoare

               ANEXA II

               Sfera de competență și procedura pentru stabilirea poziției Uniunii în cadrul comisiei mixte

               (1) Comisia este autorizată să negocieze cu Republica Côte d’Ivoire și, dacă este cazul, sub rezerva respectării punctului (3) din prezenta anexă, să aprobe modificările protocolului referitoare la următoarele aspecte:

               a) revizuirea posibilităților de pescuit și a dispozițiilor conexe, în conformitate cu articolele 6 și 7 din protocol;

               b) adaptarea modalităților de implementare a sprijinului sectorial în conformitate cu articolul 6 din protocol;

               c) măsuri de gestionare care intră în sfera de competență a comisiei mixte în conformitate cu articolul 5 alineatul (4) din protocol.

               (2) În cadrul comisiei mixte instituite în temeiul acordului, Uniunea:

               (a) acționează în conformitate cu obiectivele pe care le urmărește în cadrul politicii comune în domeniul pescuitului;

               b) încurajează pozițiile care sunt compatibile cu normele pertinente adoptate de către organizațiile regionale de gestionare a pescuitului și în cadrul gestionării comune cu statele de coastă.

               (3) Atunci când se prevede adoptarea, în cadrul unei reuniuni a comisiei mixte, a unei decizii referitoare la modificări ale protocolului, astfel cum se prevede la punctul (1), se iau măsurile necesare pentru ca poziția care va fi adoptată în numele Uniunii să țină seama de cele mai recente informații relevante de ordin statistic, biologic sau de altă natură transmise Comisiei.

               În acest scop și pe baza informațiilor respective, serviciile Comisiei transmit Consiliului sau grupurilor de pregătire ale acestuia, spre examinare și aprobare, un document care prezintă în detaliu elementele specifice ale poziției propuse a Uniunii, cu suficient timp înainte de reuniunea relevantă a comisiei mixte.

               În ceea ce privește aspectele menționate la punctul (1) litera (a), Consiliul aprobă poziția propusă a Uniunii cu majoritate calificată. În celelalte cazuri, se consideră că poziția Uniunii avută în vedere în documentul pregătitor este aprobată, cu excepția cazului în care un număr de state membre echivalent cu o minoritate de blocare obiectează în cadrul unei reuniuni a grupului de pregătire al Consiliului sau în termen de 20 de zile de la primirea documentului pregătitor, fiind luată în considerare data care survine prima. În caz de obiecții, se sesizează Consiliul cu privire la chestiunea respectivă.

               (5) În cazul în care, în cadrul unor reuniuni ulterioare, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.

               (6) Comisia este invitată să ia, în timp util, orice măsuri necesare ca urmare a deciziei comisiei mixte, inclusiv, atunci când este cazul, publicarea deciziei relevante în Jurnalul Oficial al Uniunii Europene și prezentarea eventualelor propuneri necesare pentru punerea în aplicare a deciziei respective.